ai4bharat/Pralekha huggingface dataset:
सूक्ष्म, लघु एवं मध्यम उद्यम मंत्रालय
एमएसएमई को भुगतान में विलंब के मुद्दे के समाधान के लिए सरकार एक अलग योजना पर काम कर रही है : श्री नितिन गडकरी
केन्द्रीय एमएसएमई और सड़क परिवहन एवं राजमार्ग मंत्री श्री नितिन गडकरी ने आज कहा कि सरकार एमएसएमई को भुगतान में विलंब के मुद्दे के समाधान के लिए एक अलग योजना पर काम कर रही है, जिसमें एमएसएमई को भुगतान के लिए एक समर्पित कोष तैयार किया जाएगा।
एमएसएमई को भुगतान में विलंब के मुद्दे पर टिप्पणी करते हुए श्री गडकरी ने कहा कि तत्काल भुगतान सुनिश्चित करने के लिए सभी प्रयास किए जाने चाहिए और सभी सरकारी विभागों को ऐसे दिशानिर्देश दे दिए गए हैं।
वह एमएसएमई पर कोविड-19 के प्रभाव के मुद्दे पर एसोसिएटेड चैम्बर्स ऑफ कॉमर्स ऑफ इंडिया  के प्रतिनिधियों के साथ वीडियो कॉन्फ्रेंसिंग के माध्यम से संवाद के दौरान बोल रहे थे। श्री गडकरी ने उद्योगजगत से आह्वान किया कि भले ही सरकार ने कुछ उद्योग क्षेत्रों को कामकाज शुरू करने की अनुमति दी है, लेकिन उद्योगों के लिए यह सुनिश्चित करना जरूरी है कि कोविड-19 का प्रसार रोकने की दिशा में सभी रोकथाम संबंधी उपायों का पालन किया जाए। उन्होंने जोर दिया कि संगठनों को अपने कामगारों और अधिकारियों को खाद्य पदार्थों, आश्रय की उपलब्धता और सामाजिक दूरी के मानकों का पालन सुनिश्चित करना चाहिए।
उन्होंने जोर दिया कि घरेलू उत्पादन के माध्यम से विदेशी आयात के विकल्पों पर ध्यान केन्द्रित किए जाने की भी जरूरत है। उन्होंने उद्यमों से तकनीक का उपयोग करने का अनुरोध किया और उल्लेख किया कि औद्योगिक सुधार में शोध, नवाचार तथा गुणवत्ता में सुधार अहम भूमिका निभा सकते हैं।
केन्द्रीय मंत्री ने याद दिलाया कि जापान सरकार ने चीन से जापानी निवेश बाहर निकालकर कहीं अन्य जगह स्थानांतिरत करने के लिए अपने उद्योगों को विशेष पैकेज की पेशकश की है। उन्होंने कहा कि यह भारत के लिए एक विशेष अवसर है, जिसे भुनाया जाना चाहिए।
उन्होंने कहा कि ग्रीन एक्सप्रेस हाईवे पर काम शुरू हो चुका है और उद्योग जगत के लिए औद्योगिक क्लस्टरों, औद्योगिक पार्कों, लॉजिस्टिक पार्कों में निवेश का अच्छा अवसर है। उन्होंने कहा कि मेट्रो शहरों के बजाय दूसरे क्षेत्रों में औद्योगिक क्लस्टरों का विस्तार किए जाने की जरूरत है। उन्होंने उद्योगजगत से सरकार के पास ऐसे प्रस्ताव भेजने का अनुरोध किया।
श्री गडकरी ने सभी संबंधित हितधारकों को मिलकर काम करने पर जोर दिया और कोविड-19 संकट के खत्म होने के बाद पैदा होने वाले अवसरों को भुनाने का आह्वान किया। उन्होंने सभी सेक्टरों से मुश्किल हालात में सकारात्मकता को बरकरार रखने का भी आह्वान किया।
उद्योग जगत के प्रतिनिधियों द्वारा उठाए गए कुछ मुद्दे और दिए गए सुझाव इस प्रकार हैं : प्राथमिकता के आधार पर ब्याज सहायता योजना का शुभारम्भ, उद्योगों के परिचालन की शुरुआत के साथ ही बाजारों को खोलना, उद्योगों को अतिरिक्त तरलता उपलब्ध कराने से संबंधित आरबीआई के दिशानिर्देशों का प्रभावी कार्यान्वयन आदि।
श्री गडकरी ने प्रतिनिधियों की तरफ से किए गए सवालों का जवाब दिया और सुझाव देने का अनुरोध किया। इसके साथ ही उन्होंने सरकार की तरफ से हर संभव सहायता का भरोसा दिलाया। उन्होंने बताया कि वह सभी समस्याओं के जल्द से जल्द समाधान के लिए संबंधित विभागों/ हितधारकों से बात करेंगे।
इस संवाद के दौरान एसोचैम के प्रतिनिधियों ने कुछ सुझावों के साथ ही कोविड-19 महामारी के बीच एमएसएमई के सामने आ रही विभिन्न चुनौतियों से संबंधित चिंताओं को उठाया और एमएसएमई सेक्टर को बनाए रखने के लिए सरकार से सहयोग करने का अनुरोध किया।
वित्त मंत्रालय
डीजीजीआई -डीआरआई के नेतृत्व वाली टीमों ने 600 करोड़ रुपये से भी अधिक की कर चोरी के मद्देनजर 3 फर्मों के खिलाफ मामला दर्ज किया
मेसर्स फॉर्च्यून ग्राफिक्स लिमिटेड, मेसर्स रीमा पॉलीकेम प्राइवेट लिमिटेड और मेसर्स गणपति एंटरप्राइजेज के खिलाफ एक मामला दर्ज किया गया था, जो वस्तुओं की किसी वास्तविक आपूर्ति के बिना ही इन्वॉयस जारी करने में लिप्त पाई गई थीं। डीजीजीआई –डीआरआई द्वारा अनुचित आईटीसी के बल पर फर्जीवाड़े से आईजीएसटी के रिफंड का दावा करने वाले विभिन्न निर्यातकों के खिलाफ सितंबर 2019 में शुरू किए गए अखिल भारतीय संयुक्त अभियान के तहत एक निर्यातक फर्म मेसर्स अनन्या एक्जिम के खिलाफ दर्ज किए गए मामले से जुड़े डेटा का विश्लेषण करने पर अधिकारियों को इस मामले का पता चला और फिर उन्होंने इस पर आगे काम किया। डीजीजीआई मुख्यालय द्वारा की गई जांच के दौरान यह जानकारी सामने आई है कि उपर्युक्त तीनों कंपनियों/फर्मों अर्थात मेसर्स रीमा पॉलीकेम प्राइवेट लिमिटेड, मेसर्स फॉर्च्यून ग्राफिक्स लिमिटेड और मेसर्स गणपति एंटरप्राइजेज ने 4,100 करोड़ रुपये से भी अधिक मूल्य के चालान  जारी किए हैं, जिनके तहत 600 करोड़ रुपये से ज्यादा की कर राशि को आईटीसी क्रेडिट के रूप में विभिन्न निकायों को फर्जीवाड़े से हस्तांतरित कर दिया गया है।
इस संबंध में जीएसटी अधिनियम के तहत विभिन्न तरह के अपराध करने के मद्देनजर तीन व्यक्तियों को गिरफ्तार किया गया है। इनमें से दो, जो फरार थे और डीजीजीआई मुख्यालय में अपनी उपस्थिति से निरंतर बच रहे थे, मेसर्स फॉर्च्यून ग्राफिक्स लिमिटेड, मेसर्स रीमा पॉलीकेम प्राइवेट लिमिटेड और मेसर्स गणपति एंटरप्राइजेज के निदेशक/प्रोपराइटर हैं। तीसरा व्यक्ति मेसर्स एबी प्लेयर्स एक्सपोर्ट्स प्राइवेट लिमिटेड का निदेशक और उन विभिन्न अन्य निर्यात फर्मों/कंपनियों का नियंत्रक है, जिन्होंने इन फर्मों द्वारा जारी किए गए फर्जी चालान  के बल पर आईजीएसटी के रिफंड का दावा किया है।
इन तीनों ही व्यक्तियों को सीजीएसटी अधिनियम, 2017 की धारा 132 और 132 के प्रावधानों के तहत विभिन्न तरह के अपराध करने के मद्देनजर डीजीजीआई  द्वारा गिरफ्तार किया गया है और फिर उन्हें मजिस्ट्रेट द्वारा न्यायिक हिरासत के लिए रिमांड पर लिया गया है।
इस मामले में आगे की जांच प्रगति पर है।
प्रधानमंत्री कार्यालय
प्रधानमंत्री ने ओडिशा में रेल दुर्घटना के कारण हुई लोगों की मौत पर शोक व्यक्त किया
प्रधानमंत्री श्री नरेन्द्र मोदी ने ओडिशा में रेल दुर्घटना के कारण हुई लोगों की मौत पर गहरा दुख व्यक्त किया है।
एक ट्वीट में प्रधानमंत्री ने कहा;
"ओडिशा में हुई रेल दुर्घटना से व्यथित हूँ। दुख की इस घड़ी में, मेरे विचार शोक संतप्त परिवारों के साथ हैं। घायलों के जल्द स्वस्थ होने की कामना करता हूं। रेल मंत्री @अश्विनी वैष्णव से बात की और स्थिति का जायजा लिया। दुर्घटना-स्थल पर बचाव कार्य जारी है। दुर्घटना से प्रभावित लोगों को हर संभव सहायता दी जा रही है।"
उपभोक्ता कार्य, खाद्य एवं सार्वजनिक वितरण मंत्रालय
आजादी का अमृत महोत्सव मनाने के लिए उपभोक्ता मामले विभाग 14 से 20 मार्च 2022 तक "उपभोक्ता अधिकारिता सप्ताह" का आयोजन करेगा
उपभोक्ता जागरूकता सृजित करने के लिए 75 गांवों में ग्रामीण लोक संपर्क कार्यक्रमों का आयोजन करेगा
विश्व उपभोक्ता अधिकार दिवस 15 मार्च 2022 को मनाया जाएगा
विश्व उपभोक्ता अधिकार दिवस 2022 की विषयवस्तु "न्यायसंगत डिजिटल फाइनेंस" है
उपभोक्ता मामले विभाग आजादी का अमृत महोत्सव के हिस्से के रूप में प्रगतिशील भारत के 75 साल और इसके लोगों, संस्कृति और उपलब्धियों के गौरवशाली इतिहास का स्मरण करने और समारोह मनाने के लिए 14 से 20 मार्च 2022 तक "उपभोक्ता अधिकारिता सप्ताह" का आयोजन कर रहा है। ये समारोह 15 मार्च को आयोजित होने वाले विश्व उपभोक्ता अधिकार दिवस के साथ मनाए जा रहे हैं। उपभोक्ता मामले विभाग देश में विभिन्न स्थानों पर कई कार्यकलापों का आयोजन करेगा।
समारोह के उद्घाटन दिवस पर, विभाग के तहत संगठनों अर्थात भारतीय मानक ब्यूरो , भारतीय कानूनी माप विज्ञान संस्थान  रांची, नेशनल कोऑपरेटिव कंज्यूमर फेडरेशन ऑफ इंडिया लिमिटेड , नेशनल टेस्ट हाउस  तथा क्षेत्रीय संदर्भ मानक प्रयोगशालाओं  की प्रक्षेत्र इकाइयां 75 गांवों में ग्रामीण लोक संपर्क कार्यक्रम आयोजित करेंगी। लोक संपर्क कार्यक्रम राष्ट्रीय उपभोक्ता हेल्पलाइन , उपभोक्ता संरक्षण अधिनियम 2019 की विशेषताओं, बीआईएस मानकों, पूर्व-पैक वस्तुओं पर देखे जाने वाले विवरण, आईएसआई चिन्हित प्रेशर कूकर तथा हेलमेट के उपयोग, हॉलमार्क वाले सोने के आभूषणों की खरीद तथा उचित भार और मापों का उपयोग जैसी स्थानीय जनसंख्या की रुचि से संबंधित विभिन्न पहलों के बारे में जागरूकता का निर्माण करेंगे।
विभाग 15 मार्च 2022 को विश्व उपभोक्ता अधिकार दिवस मनाएगा। मुख्य कार्यक्रम का आयोजन नई दिल्ली में किया जा रहा है और इस वर्ष की विषयवस्तु "न्यायसंगत डिजिटल फाइनेंस" है। इस कार्यक्रम का उद्घाटन केंद्रीय उपभोक्ता मामले, खाद्य और सार्वजनिक वितरण, कपड़ा और वाणिज्य तथा उद्योग मंत्री श्री पीयूष गोयल करेंगे। केन्द्रीय उपभोक्ता मामले, खाद्य और सार्वजनिक वितरण तथा पर्यावरण, वन एवं जलवायु परिवर्तन राज्य मंत्री श्री अश्विनी कुमार चौबे, राष्ट्रीय उपभोक्ता विवाद निवारण आयोग  के अध्यक्ष न्यायमूर्ति श्री आर.के. अग्रवाल, इंफोसिस के गैर-कार्यकारी अध्यक्ष श्री नंदन नीलेकणी तथा अन्य गणमान्य व्यक्तियों के इस अवसर पर उपस्थित होने की उम्मीद है। उपभोक्ताओं के सामने आने वाले मुद्दों पर चर्चा करने के लिए समर्पित सत्र निर्धारित किए गए हैं। विभाग बीआईएस, आरआरएसएल तथा नेशनल टेस्ट हाउस  के 75 वर्षों की वैज्ञानिक और संगठनात्मक यात्रा पर एक वर्चुअल प्रदर्शनी भी आरंभ कर रहा है।
16-17 मार्च, 2022 को ई-कॉमर्स पर एक वर्चुअल सम्मेलन का आयोजन किया जाएगा। माईगॉव के सहयोग से एक प्रश्नोत्तरी आयोजित की जाएगी जो सभी प्रतिभागियों के लिए खुली है तथा सभी प्रतिभागियों को प्रमाण पत्र प्रदान किए जाएंगे और सर्वश्रेष्ठ प्रविष्टियों को पुरस्कार मिलेगा। इसके अतिरिक्त, आजादी का अमृत महोत्सव के दौरान उपभोक्ता अधिकारिता सप्ताह मनाने के लिए बीआईएस, एनटीएच और आरआरएसएल द्वारा 14-20 मार्च 2022 तक कई अन्य कार्यकलापों की योजना बनाई गई है।
प्रधानमंत्री कार्यालय
प्रधानमंत्री ने जम्मू एवं कश्मीर में पर्यटन के क्षेत्र में प्रगतिशील विकास पर प्रसन्नता व्यक्त की
जम्मू एवं कश्मीर में इस साल रेकॉर्ड संख्या में पर्यटक पहुंचे हैं। पर्यटन क्षेत्र में प्रगतिशील विकास पर प्रधानमंत्री श्री नरेन्द्र मोदी ने प्रसन्नता व्यक्त की है।
सूचना एवं जनसंपर्क विभाग, जम्मू एवं कश्मीर के एक ट्वीट को रीट्वीट करते हुए प्रधानमंत्री ने लिखा, 'शानदार समाचार, जम्मू-कश्मीर के लोगों को उनकी गर्मजोशी और आतिथ्य के लिए बधाई।'
प्रधानमंत्री कार्यालय
माननीय प्रधानमंत्री की मेघालयवासियों को उनके राज्य के स्थापना दिवस पर शुभकामनाएं
प्रधानमंत्री श्री नरेन्द्र मोदी ने मेघालयवासियों को उनके राज्य के स्थापना दिवस पर शुभकामनाएं दी हैं।
माननीय प्रधानमंत्री ने कहा कि ‘‘मैं सदैव मेघालयवासियों के स्नेह को संजो के रखूंगा। इस राज्य का प्राकृतिक सौंदर्य मनमोहक है। मैं मेघालयवासियों के अच्छे स्वास्थ्य एवं रहन-सहन की कामना करता हूँ।’’
वित्त मंत्रालय
आईएफएससीए ने नवीन फिनटेक समाधानों का लाभ उठाने के उद्देश्य से रेगुलेटरी सैंडबॉक्स की एक रुपरेखा पेश की
अंतरराष्ट्रीय वित्तीय सेवा केंद्र प्राधिकरण , गांधीनगर  में गिफ्ट सिटी स्थित आईएफएससीमें एक विश्व स्तरीय फिनटेक हब विकसित करने के उद्देश्य से, बैंकिंग, बीमा, प्रतिभूतियों और कोष प्रबंधन के विस्तृत क्षेत्र में वित्तीय उत्पाद और वित्तीय सेवाओंसे संबंधितवित्तीय तकनीकों के पहलों को बढ़ावा देने के प्रयासों को प्रोत्साहितकरता है।
इस लक्ष्य को हासिल करने की दिशा में बढ़ाये गये एक कदम के तौर पर, आईएफएससीए ने "रेगुलेटरी सैंडबॉक्स" की एक रूपरेखा पेश की है। सैंडबॉक्स की इस रुपरेखा के तहत पूंजी बाजार में बैंकिंग, बीमा और वित्तीय सेवा के क्षेत्र में कार्यरत इकाइयों को सीमित समय सीमा के लिए वास्तविक ग्राहकों के सीमित समूह के साथ एक गतिशील वातावरण में नवीन फिनटेक समाधानों के प्रयोग करने की कुछ सुविधाएं एवं छूट प्रदान की जायेंगी। इन सुविधाओं को निवेशकों की सुरक्षा और उनके जोखिमों को कम करने के लिए आवश्यक सुरक्षा उपायों के साथ और अधिक मजबूत किया जायेगा। यह रेगुलेटरी सैंडबॉक्स गिफ्ट सिटी में स्थित आईएफएससी के भीतर संचालित होगा।
पूंजी बाजार, बैंकिंग, बीमा तथा पेंशन के क्षेत्र में कार्यरत सभी इकाइयों  के साथ-साथ भारत और एफएटीएफ के अनुवर्ती क्षेत्राधिकार में काम करने वाले व्यक्ति एवं स्टार्ट अप इस रेगुलेटरी सैंडबॉक्स में भागीदारी के लिए पात्र होंगे। इस सैंडबॉक्स में भाग लेने के इच्छुक इकाइयों को अपने नवीन फिनटेक समाधानों, अवधारणाओं और व्यवसाय के मॉडल का प्रदर्शन करने के लिए आईएफएससीए में आवेदन करना होगा।
आईएफएससीए इन आवेदनों की समीक्षा करेगा और सैंडबॉक्स में सीमित उद्देश्यों वाला परीक्षण शुरू करने के लिए उपयुक्त नियामक संबंधी छूट प्रदान करेगा। परिपत्र में पात्रता मानदंड, आवेदन और अनुमोदन प्रक्रिया और सैंडबॉक्स के अन्य परिचालन संबंधी पहलुओं से संबंधित विवरण प्रदान किये गये हैं।
आईएफएससी में एक नवीन प्रक्रिया -केंद्रित वातावरण बनाने की दिशा में एक अतिरिक्त कदम के तौर पर, आईएफएससीए ने एक "इनोवेशन सैंडबॉक्स" के निर्माण का प्रस्ताव दिया है, जो एक परीक्षण संबंधी वातावरण होगा जहां फिनटेक की कंपनियां मार्केट आईएफएससी में कार्यरत इन्फ्रास्ट्रक्चर इंस्टीट्यूशंस  द्वारा उपलब्ध कराए गए बाजार संबंधी आंकड़ों के आधार पर गतिशील बाजार से परे अपने समाधान का परीक्षण कर सकती हैं। इस इनोवेशन सैंडबॉक्स को आईएफएससी के भीतर काम करने वाले एमआईआई द्वारा प्रबंधित और सुगम बनाया जायेगा।
इस रेगुलेटरी सैंडबॉक्स की रुपरेखा से संबंधित विस्तृत विवरण आईएफएससीए की वेबसाइट https://ifsca.gov.in/Circular पर उपलब्ध है।
प्रधानमंत्री कार्यालय
प्रधानमंत्री ने पंडित जवाहरलाल नेहरू को उनकी पुण्यतिथि पर श्रद्धांजलि अर्पित की
प्रधानमंत्री श्री नरेन्द्र मोदी ने भारत के प्रथम प्रधानमंत्री पंडित जवाहरलाल नेहरू को उनकी पुण्यतिथि पर श्रद्धांजलि अर्पित की है।
एक ट्वीट में प्रधानमंत्री ने कहा हैः
“पंडित जवाहरलाल नेहरू जी को उनकी पुण्यतिथि पर श्रद्धांजलि।”
रेल मंत्रालय
भारतीय रेलवे एक महीने तक चलने वाला गहन सुरक्षा अभियान चलाएगा
ट्रेन के पटरी से उतरने, सिग्नल पासिंग एट डेंजर  और अन्य प्रकार की दुर्घटनाओं की रोकथाम के लिए भारतीय रेलवे ने आज से एक महीने तक चलने वाला गहन सुरक्षा अभियान शुरू किया गया है। रेलवे बोर्ड, जोनल रेलवे और डिवीजनों के वरिष्ठ अधिकारियों को यह निर्देश दिया गया है कि वे विभिन्न सेक्शनों, लॉबियों, रख-रखाव केन्द्रों, कार्यस्थलों पर जाएं और दुर्घटनाएं/असामान्य घटनाओं को रोकने के लिए निर्धारित सुरक्षा परिचालनों और रख-रखाव प्रक्रियाओं की जांच करें तथा उन्हें लागू करें। सहायक लोको पायलटों/लोको पायलटों द्वारा सिग्नलिंग पहलुओं और ब्रेकिंग प्रक्रियाओं का अनुपालन किया जाए तथा गति प्रतिबंधों का पालन; ट्रैक मशीनों/टॉवर वैगनों के ऑपरेटरों की काउंसलिंग; कार्य स्थल की सुरक्षा; शॉर्ट-कट आदि की रोकथाम का भी अनुपालन किया जाए। फील्ड में काम करने वाले कर्मचारियों के सामने आने वाली समस्याओं को समझने और उनके समाधान उपलब्ध कराने के लिए स्टॉफ के साथ सही तथा गलत प्रक्रियाओं के बारे में बातचीत करने और संचालन/रख-रखाव/कार्य पद्धतियों का निरीक्षण करने के लिए अनुभाग/लॉबी/अनुरक्षण केन्द्र/कार्यस्थल में पर्याप्त समय व्यतीत करने का भी निर्देश दिया गया है।
सूक्ष्म, लघु एवं मध्यम उद्यम मंत्रालय
खादी एवं ग्रामोद्योग आयोग ने विश्व जनजाति दिवस पर राजस्थान में 50 लेदर-किट और 350 बी-बॉक्स वितरित किए
खादी एवं ग्रामोद्योग आयोग  ने विश्व जनजाति दिवस पर राजस्थान के जनजाति बहुल सिरोही जिले में 50 लेदर-किट और मधुमक्खी पालन के लिए 350 बी-बॉक्स वितरित किए। उल्लेखनीय है कि सिरोही जिला नीति आयोग द्वारा चिह्नित भारत के आकांक्षी जिलों में शामिल है।
ग्रामीणों को संबोधित करते हुए केवीआईसी के अध्यक्ष श्री विनय कुमार सक्सेना ने कहा कि लेदर मिशन, कुम्हार सशक्तिकरण मिशन और हनी मिशन जैसे कार्यक्रमों से समाज में सीमान्त समुदायों के जीवनस्तर को ऊपर उठाने के लिए केवीआईसी की प्रतिबद्धता व्यक्त होती है।
श्री सक्सेना ने कहा कि विश्व जनजाति दिवस पर जनजाति बहुल गांव चंडेला से ‘लेदर मिशन’ नामक नया कार्यक्रम शुरू किया जा रहा है। इस नए कार्यक्रम के तहत केवीआईसी देश भर में चमड़ा दस्तकारों को लेदर-किट वितरित करेगी। इससे न केवल उनकी आय कई गुना बढ़ेगी, बल्कि उन पारंपरिक चर्म दस्तकारों को प्रेरणा भी मिलेगी, जो अपना पारंपरिक कौशल छोड़कर अन्य काम-धंधों की तलाश में बाहर चले गए हैं।
समारोह में मधुमक्खी पालन के लिए 350 बी-बॉक्स वितरित किए गए। हनी मिशन ने किसानों, अनुसूचित जातियों/ अनुसूचित जनजातियों और बेरोजगार युवाओं के जीवन में भारी बदलाव किया है। अब तक केवीआईसी ने देशभर में सीमांत समुदायों के बीच 1.15 लाख से अधिक बी-बॉक्स वितरित किए हैं। इससे 11,500 से अधिक लोगों को रोजगार मिला है। इस कदम से न केवल मधुमक्खी पालकों की आय में इजाफा हुआ है, बल्कि मधुमक्खियों द्वारा पराग-कण एक स्थान से दूसरे स्थान पर ले जाने के कारण फसल उत्पादन में भी 30 प्रतिशत तक की वृद्धि हुई है।
प्रधानमंत्री कार्यालय
प्रधानमंत्री ने जापान के पूर्व प्रधानमंत्री यासुहिरो नाकासोन के निधन पर शोक व्यक्त किया
प्रधानमंत्री श्री नरेंद्र मोदी ने प्रख्यात राजनेता और जापान के पूर्व प्रधानमंत्री श्री यासुहिरो नाकासोन के निधन पर शोक व्यक्त किया है।
प्रधानमंत्री ने कहा, “प्रख्यात राजनेता और जापान के पूर्व प्रधानमंत्री श्री यासुहिरो नाकासोन के निधन पर श्रद्धांजलि। हम हमेशा भारत की उनकी पथ-प्रदर्शक यात्रा को स्मरण करेंगे, जो 23 वर्षों के अंतराल के बाद एक जापानी प्रधानमंत्री की प्रथम यात्रा थी।
हमारे द्विपक्षीय संबंधों के संवर्धन में श्री यासुहिरो नाकासोन का योगदान बहुमूल्य है। प्रधानमंत्री ने कहा कि उन्हें समकालीन भारत-जापान मित्रता के वास्तुकार के रूप में याद किया जाएगा।
आरकेमीणा/आरएनएम/एएम/ एसएस/एमबी– 4499
(Visitor Counter : 173
स्वास्थ्य एवं परिवार कल्याण मंत्रालय
कोविड-19 अपडेट
भारत सक्रिय मामले घट कर 7,29,243 पर आए
भारत ने 81 दिनों के बाद 60,000 से कम दैनिक मामले दर्ज कराये, पिछले 24 घंटों में 58,419 नए मामले दर्ज कराये
अभी तक देश भर में कुल 2,87,66,009 रिकवरी हो चुकी है
पिछले 24 घंटों में 87,619 रोगी रिकवर हुए
पिछले लगातार 38 दिनों से दैनिक नए मामलों की तुलना में दैनिक रिकवरी अधिक रही
रिकवरी दर बढ़ कर 96.27 प्रतिशत पहुंची
साप्ताहिक पॉजिटिविटी दर 5 प्रतिशत से कम बनी हुई है, वर्तमान में यह 3.43 प्रतिशत है
दैनिक पॉजिटिविटी दर 3.22 प्रतिशत है, लगातार 13 दिनों से यह 5 प्रतिशत से कम है
जांच क्षमता में उल्लेखनीय वृद्धि, अभी तक कुल 39.10 करोड़ जांचें की जा चुकी हैं
राष्ट्रव्यापी टीकाकरण अभियान के तहत अभी तक 27.66 करोड़ टीके लगाये जा चुके हैं
स्वास्थ्य एवं परिवार कल्याण मंत्रालय
कोविड-19 से जुड़ी नवीनतम जानकारी
भारत में कोविड-19 के सक्रिय मामले और घटकर 10,26,159 हुए
पिछले 24 घंटे में सक्रिय मामलों में 54,531 की कमी आयी
पिछले 24 घंटे में 80,834 नये मामले दर्ज किए गए, यह संख्या 71 दिनों के बाद सबसे कम
देश में अब तक कुल 2,80,43,446 लोग कोविड-19 से उबरे
पिछले 24 घंटे में 1,32,062 लोग कोविड-19 से उबरे
लगातार 31वें दिन बीमारी से उबरने वाले लोगों की संख्या दैनिक नये मामलों की संख्या से ज्यादा
रिकवरी रेट बढ़कर 95.26 प्रतिशत हुआ
साप्ताहिक पॉजिटिविटी रेट गिरकर पांच प्रतिशत से कम हुआ, इस समय 4.74 प्रतिशत
दैनिक पॉजिटिविटी रेट 4.25 प्रतिशत, लगातार 20वें दिन 10 प्रतिशत से कम
जांच की क्षमता में काफी वृद्धि – अब तक कुल 37.81 करोड़ जांच की गयी
राष्ट्रव्यापी टीकाकरण अभियान के तहत अब तक लोगों को टीके की 25.31 करोड़ खुराक दी गयीं
रक्षा मंत्रालय
लेह के जनरल अस्पताल में उपलब्ध सुविधाओं पर भारतीय सेना का स्पष्टीकरण
प्रधानमंत्री श्री नरेन्द्र मोदी 03 जुलाई, 2020 को लेह के जिस जनरल अस्पताल में घायल सैनिकों को देखने गए थे वहां उपलब्ध सुविधाओं की स्थिति के बारे में कुछ वर्गो द्वारा दुर्भावनापूर्ण और निराधार आरोप लगाए गए हैं।
सेना की ओर से इस पर दिए गए स्पष्टीकरण में कहा गया है कि बहादुर सैनिकों के उपचार की व्यवस्था को लेकर आशंकाएं व्यक्त किया जाना बेहद दुर्भाग्यपूर्ण है। सशस्त्र बलों द्वारा अपने सैनिकों के उपचार के लिए हर संभव बेहतरीन सुविधाएं उपलब्ध कराई जाती हैं।
स्पष्टीकरण में आगे कहा गया है कि जनरल अस्पताल में दी जा रही सेवाएं आपात स्थितियों में 100 बिस्तरों की विस्तार क्षमता का हिस्सा हैं और पूरी तरह से अस्पातल के सामान्य परिसर में ही है।
सेना ने कहा है कि कोविड प्रोटोकोल के तहत जनरल अस्पताल के कुछ वार्डों को आइसोलेशन वार्ड में परिवर्तित करना पड़ा है। अस्पताल को कोविड समर्पित अस्पताल बनाए जाने के बाद से यहां आमतौर पर एक प्रशिक्षण ऑडियो वीडियो हॉल के रूप में उपयोग किए जाने वाले स्थान को वार्ड में परिवर्तित कर दिया गया है।
कोविड प्रभावित क्षेत्रों से आने के बाद क्ववारंटीन में रखे जाने की आवश्यकता को ध्यान में रखते हुए गलवान से लौटने के बाद से घायल बहादुर सैनिकों को इस हॉल में रखा गया है। थल सेनाध्यक्ष जनरल एम एम नरवणे और सेना के कमांडर भी घायल सैनिकों से मिलने इसी हॉल में गए थे।
पूर्वोत्तर क्षेत्र विकास मंत्रालय
रूरल सस्टेनेबिलिटी: पूर्वोत्तर की आत्मनिर्भऱता के नए दृष्टिकोण के साथ नए उद्यमियों के जीवन का कायाकल्प, एनईआरसीआरएमएस की एक पहल - डोनर मंत्रालय के तत्वावधान में एक पंजीकृत सोसाइटी
श्री बाबुलो चकमा, अरुणाचल प्रदेश के चांगलांग जिले के बोरदुमसा के बिजायपुर-II के निवासी हैं। एनईआरसीआरएमएस के मध्यवर्तन से पहले श्री चकमा अपने गांव में कृषि संबंधित काम कर रहे थे। केवल खेती के माध्यम से उनके परिवार की आवश्यकताएं पूरी नहीं हो रही थी। उनके लिए अपने परिवार का भरण-पोषण करना, अपने बच्चों को अच्छी शिक्षा प्रदान करना और संतोषजनक जीवन यापन करना बहुत ही मुश्किल हो रहा था।
उन्हें अपने दोनों बच्चों को गुणवत्तापूर्ण शिक्षा प्रदान करने के लिए अतिरिक्त आय अर्जित करने हेतु अपने पड़ोसियों से सहायता प्राप्त हुई थी। एक आंगनवाड़ी कार्यकर्ता के रूप में काम करने वाले उनके पड़ोसी ने सिलाई का काम सीखने के लिए उन्हें कुछ दिनों के लिए एक सिलाई मशीन उधार दी और उसके बाद सीखने की उनकी प्रबल इच्छा ने उन्हें आजीविका के रूप में कपड़ा सिलाई का काम शुरू करने के लिए प्रेरित किया। उन्होंने अन्य मशीनों पर निर्भर होने के बदले एक टेलरिंग मशीन का मालिक बनने का सपना देखा।
जब गांव में यूजेईआई एनएआरएमजी के अंतर्गत एनईआरसीआरएमएस प्रकाश में आया, तब श्री चकमा एनएआरएमजी की बैठक के माध्यम से एक इकाई का प्रस्ताव देने में सफल हुए। बाद में इसे एडब्लूपीबी-2018-19 के माध्यम से स्थापित किया गया। वे 2019 में टेलरिंग के माध्यम से एनईआरसीआरएमएस, एनईसी, डोनर मंत्रालय, भारत सरकार के अंतर्गत परियोजना के लाभार्थी बने। उन्होंने परियोजना से 10,000/- रुपये प्राप्त किए और उन्होंने सिलाई के लिए आवश्यक उपकरण खरीदा।
प्रारंभ में, अपने परिवार को समर्थन प्रदान करने के लिए उन्होंने अपने गांव में कपड़े सिलाई का काम किया। बाद में, यह एक अतिरिक्त पेशा बन गया, जिसके माध्यम से उन्हें प्रति माह 7,000 रुपये से 9,500 रुपये की कमाई होने लगी। इस पहल के परिणामस्वरूप, वे वित्तीय रूप से ज्यादा मजबूत बन गए और अपने बच्चों की शिक्षा का समर्थन करने में सक्षम हुए।
श्री बाबुलो चकमा ने एनईआरसीआरएमएस और यूजेईआई एनएआरएमजी, चांगलांग के प्रति अपना आभार व्यक्त किया और कहा कि इस परियोजना ने उनके जीवन का कायाकल्प कर दिया है और उन्हें अपने परिवार के लिए वार्षिक आय में बढ़ोत्तरी करने का अवसर प्रदान किया है।
वित्त मंत्रालय
सीबीडीटी ने ‘विशेष अभियान 3.0 स्वच्छता लक्ष्य’ प्राप्त करने को काफी तेज गति प्रदान की
जन समुदाय की भागीदारी के साथ 2 अक्टूबर 2023 को पूरे भारत में 175 से भी अधिक स्थलों पर स्वच्छता अभियान चलाए गए
केंद्रीय प्रत्यक्ष कर बोर्ड  देश के विभिन्न हिस्सों में स्थित आयकर विभाग के कार्यालयों में ‘स्वच्छता पर विशेष अभियान 3.0’ चला रहा है। इसकी शुरुआत 15 सितंबर, 2023 से प्रारंभिक या तैयारी चरण के साथ हुई, ताकि उन लक्ष्यों की पहचान की जा सके जिन्हें इस अभियान अवधि के दौरान हासिल किया जाना है। मुख्य अभियान 2 अक्टूबर, 2023 से शुरू हुआ और यह 31 अक्टूबर, 2023 तक चलेगा। इस अभियान के दौरान ‘सरकारी कार्यालयों में आम जनता के अनुभव’ को बेहतर बनाने पर विशेष ध्यान दिया जा रहा है।
2 अक्टूबर 2023 को स्वच्छता ही सेवा अभियान के तहत सीबीडीटी के अध्यक्ष ने स्वच्छ और कचरा मुक्त भारत बनाने के लिए आयकर विभाग के अधिकारियों/कर्मचारियों को स्वच्छता की शपथ दिलाई और जन समुदाय की भागीदारी के साथ पूरे भारत में 175 से भी अधिक स्थलों पर स्वच्छता अभियान चलाए गए। सीबीडीटी के अधिकारियों एवं कर्मचारियों ने इस अभियान को स्वच्छता उत्सव के रूप में मनाते हुए इसमें उत्साहपूर्वक भाग लिया। सीबीडीटी के विभिन्न कार्यालयों में स्वच्छता रैली, स्वच्छता रंगोली, स्वच्छता वृक्षारोपण और स्वच्छता साइक्लोथॉन का आयोजन किया गया। इसी माह विशेष अभियान के दौरान स्वच्छता ही सेवा अभियान को तेज गति प्रदान की जाएगी।
जैसा कि प्रशासनिक सुधार और लोक शिकायत विभाग  द्वारा परिकल्पना की गई है, सीबीडीटी का लक्ष्य सभी कार्यालयों में स्वच्छता की परिपूर्णता हासिल करना है। विशेष अभियान के प्रारंभिक या तैयारी चरण की शुरुआत से लेकर अब तक सीबीडीटी ने स्वच्छता अभियान चलाने के लिए देश भर में लगभग 505 स्थलों की पहचान की है। इसके अलावा, फाइलों को हटाने, स्क्रैप के निपटान, शिकायतों के समाधान और लंबित संदर्भों के निराकरण के लक्ष्य भी तय किए गए हैं। इस अभियान की प्रगति पर हर दिन पैनी नजर रखी जा रही है और संबंधित डेटा को डीएआरपीजी द्वारा होस्ट किए गए एससीपीडीएम पोर्टल पर अपलोड किया जा रहा है।
सीबीडीटी आम जनता तक अपनी पहुंच सुनिश्चित करने और स्वच्छता अभियानों के तहत अपने प्रयासों को सभी के सामने प्रस्तुत करने के लिए पारंपरिक मीडिया के साथ-साथ सोशल मीडिया का भी उपयोग कर रहा है। स्वच्छता अभियानों के प्रति जागरूकता बढ़ाने के लिए आयकर विभाग के आधिकारिक सोशल मीडिया हैंडल, प्रधान मुख्य आयुक्त क्षेत्रों के क्षेत्रीय हैंडल और राष्ट्रीय प्रत्यक्ष कर अकादमी  द्वारा ‘एक्स’ पर 700 से भी अधिक पोस्ट/रीपोस्ट की गई हैं। विभाग के अन्य सोशल मीडिया प्लेटफॉर्मों पर भी इस अभियान का काफी प्रचार-प्रसार किया गया है।
सीबीडीटी में ‘विशेष अभियान 3.0’ काफी जोर-शोर से चलाया जा रहा है और विभाग का लक्ष्य पिछले दो विशेष अभियानों में हासिल की गई अपनी उपलब्धि की तुलना में इस वर्ष अपने प्रदर्शन को बेहतर बनाना है।